Úradný vestník L 127 , 25/05/1993 S. 0008 - 0009

Fínske špeciálne vydanie: Kapitola 3 Zväzok 49 S. 0219

Švédske špeciálne vydanie: Kapitola 3 Zväzok 49 S. 0219



Nariadenie Komisie (EHS) č. 1248/93 z 24. mája 1993, ktorým sa mení a dopĺňa nariadenie (EHS) č. 2252/92 ustanovujúce podrobné pravidlá uplatňovania osobitného systému pre maliny určené na spracovanie KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na nariadenie Rady (EHS) č. 1991/92 z 13. júla 1992, ktorým sa ustanovuje osobitný systém pre maliny určené na spracovanie [1], a najmä na jeho článok 8, keďže článok 8 nariadenia Komisie (EHS) č. 2252/92 [2], v znení nariadenia (EHS) č. 839/93 [3], ustanovuje podmienky a postupy schvaľovania programov, ktoré predložili uznané pestovateľské organizácie a ktoré, ak sú raz schválené, nemôžu podliehať revízii; keďže sa teraz zdá primerané zaviesť takúto možnosť pre tie aspekty programu, ktoré sú spojené s výskumom a štúdiami, s cieľom zohľadniť akékoľvek nové vedecké a technické poznatky; keďže podľa článku 11 ods. 1 uvedeného nariadenia môžu pestovateľské organizácie podať žiadosť o pomoc len raz ročne, počas dvoch mesiacov nasledujúcich po konci hospodárskeho roku, z dôvodu práce vykonanej počas daného hospodárskeho roku; keďže toto časové rozmedzie je dlhé, ak sa vezme do úvahy neistá finančná situácia pestovateľských organizácií; keďže by sa malo preto prijať ustanovenie, na ktorého základe by sa žiadosti o pomoc mali podávať na konci oboch polrokov hospodárskeho roku; keďže opatrenia stanovené v tomto nariadení sú v súlade so stanoviskom Riadiaceho výboru pre ovocie a zeleninu, PRIJALA TOTO NARIADENIE: Článok 1 Nariadenie (EHS) č. 2252/92 sa týmto mení a dopĺňa takto: 1. Do článku 8 ods. 3 sa dopĺňa toto písmeno d): "d) Po uplynutí najmenej dvoch rokov odo dňa, keď bol program schválený, môžu opatrenia podliehať revízii podľa rovnakého postupu, ktorý bol použitý pri počiatočnom schválení. Program môže podliehať revízii najviac dvakrát a kedykoľvek s prihliadnutím na výsledky kontrol uvedených v odseku 5 nižšie." 2. Odseky 1, 2 a 3 článku 11 sa nahrádzajú takto: "1. Aby získali pomoc od spoločenstva pre svoj program na zvýšení konkurencieschopnosti odvetvia pestovania malín na ďalšie spracovanie, oprávnené pestovateľské organizácie podajú žiadosť o pomoc na príslušný vnútroštátny úrad na konci oboch polrokov hospodárskeho roku. 2. Žiadosti o pomoc sa podávajú v súlade s prílohou III počas dvoch mesiacov nasledujúcich po konci oboch polrokov hospodárskeho roku a musia k nim byť priložené faktúry a všetky ďalšie príslušné dokumenty, ktoré sa vzťahujú k vykonanej práci. 3. Financovanie výdajov na opatrenia vykonané spoločne niekoľkými pestovateľskými organizáciami si tieto organizácie navzájom podelia, pričom dané výdaje sú zhodné s výdajmi, ktoré vznikli počas oboch polrokov daného roku." 3. Článok 12 sa nahrádza takto: "Článok 12 Príslušné úrady členských štátov, po kontrole žiadostí o pomoc a ďalšej priloženej podpornej dokumentácie, vyplatia do troch mesiacov po prijatí žiadosti o pomoc stanovený príspevok členského štátu a spoločenstva v súlade s článkom 6 ods. 3 nariadenia (EHS) č. 1991/92." Článok 2 Toto nariadenie nadobúda účinnosť siedmy deň od uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 24. mája 1993 Za Komisiu René Steichen člen Komisie [1] Ú. v. ES L 199, 18.7.1992, s. 1. [2] Ú. v. ES L 219, 4.8.1992, s. 19. [3] Ú. v. ES L 88, 8.4.1993, s. 18. --------------------------------------------------